大方寺送祖超然見道林方等禪師
作者：釋德洪
朝代：宋

paragraphs: 道林一身渾是德，别來遥知頷髭白。
尚記山房夜語時，睡笑訶譏盡秋色。
黄龍開二甘露門，靈源方等真弟昆。
道林真珠撒羅帳，昭默霧豹方埋文。
鵝王自應能擇乳，飛黄頷得王良馭。
東風吹散嶽山雲，道人明日當歸去。
故人若問老垂垂，爲言肘骨露麻衣。
赤頭已作齊眉雪，自提風帽海山歸。